Raši, Richard, poslanec NR SR (2020-07-15):
Ďakujem pekne. Vážený pán predsedajúci, milé kolegyne, kolegovia, ako sa hovorí, najlepšie na koniec. Predkladám zákon, ktorý je súčasťou boja proti byrokracii, a verím, že tento zákon schválime, pretože boj proti byrokracii je súčasťou programového vyhlásenia vlády, a čo je zaujímavé, na tomto zákone veľmi intenzívne pracoval aj súčasný štátny tajomník ministerstva dopravy Jaroslav Kmeť, a teda verím, že to bude náš spoločný, prvý spoločný vládny návrh zákona a občania ušetria na čase strávenom na úradoch a na poplatkoch vďaka prijatiu tohto zákona ročne viac ako 18 mil. eur. Tento tretí balík je jeden z prvých zákonov, v ktorom rokuje Národná rada napriek tomu, že ho predkladám ako poslanec Národnej rady, tak tento návrh zákona prešiel aj medzirezortným pripomienkovým konaním. Prešiel ho ním preto, pretože sme ho stihli ešte schváliť na konci minulého roka, 18. decembra, ale keďže sa už nekonali riadne schôdze, nemohli sme ho predložiť, ale prešiel medzirezortným pripomienkovým konaním. Boli odstránené všetky rozpory a verím, že nebudú existovať prekážky, aby sme ho, tento zákon neprešiel aj teraz. Tento tretí balík má dva základné momenty. Bude veľkou pomocou pre podnikateľov pri verejných obstarávaniach, pretože pokiaľ nebudú verejné obstarávania, ktoré sa budú týkať špeciálnych činností, tak vlastne podnikatelia nebudú musieť nosiť žiadne potvrdenia pri účasti na verejných obstarávaniach. V prvej vlne sme totiž odstránili výpis z obchodného a živnostenského registra, výpis z registra trestov, ktoré už nemusia byť predkladané. V druhej vlne sme zrušili predkladanie potvrdení o nedoplatkoch na daniach, na sociálnom a zdravotnom poistení, ktoré takisto museli subjekty, ktoré sú vo verejných obstarávaniach, predkladať. V tretej, pripravovanej vlne chceme, a teda v tomto zákone, ktorý predkladám, chceme zrušiť predkladanie potvrdenia o pridelení IČO, potvrdenie, že hospodársky subjekt nie je v reštrukturalizácii, v konkurze, v likvidácii ani nie je na neho vyhlásený konkurz. A iba tieto potvrdenia, ktoré nebudú musieť nosiť podnikatelia, naozaj znamenajú to, že pri klasických verejných obstarávaniach sa nebudú vyžadovať žiadne doklady. Štát si ich vie už v súčasnosti zistiť sám. S účinnosťou od 1. mája 2021 dávame časový priestor na implementáciu tohto zákona. Plánujeme teraz zrušiť ďalších osem potvrdení, ktoré, naopak, občania často dokladujú na úradoch. Návrh týchto výpisov vzišiel z konzultácie s ministerstvom vnútra, Štatistickým úradom, ministerstvom spravodlivosti, práce, pôdohospodárstva aj hospodárstva a ide o doklady, ktoré, pokiaľ zákon podporíte, občania nebudú musieť nosiť. Je to kópia rodného listu, kópia sum... sobášneho listu. Pozostalí musia nosiť mnohokrát kópiu úmrtného listu, potvrdenie o pobyte, spomínané potvrdenie o pridelení IČO, potvrdenie, že hospodársky subjekt nie je v reštrukturalizácii, v konkurze, v likvidácii ani nie je na neho vyhlásený konkurz, ďalej potvrdenie o neporušení zákazu nelegálneho zamestnávania a výpis z centrálneho registra hospodárskych zvierat tzv. registra fariem. Aby ste sme si uvedomili, o aké početné potvrdenia ide, ktoré sa v súčasnosti nosiť musia, tak napríklad v roku 2018 občania predložili úradom 1,77 mil. kópií rodného, sobášneho alebo úmrtného listu. Ročne sa vydá 10-tisíc potvrdení o neporušení zákazu nelegálneho zamestnávania, 65-tisíc výpisov z centrálneho registra hospodárskych zvierat, približne 5-tisíc potvrdení o pobyte a približne 40-tisíc potvrdení, že subjekt nie je konkurze, v reštrukturalizácii, v likvidácii a nie je na neho vyhlásený konkurz. Verím, teda že keďže v minulom období sa s prvým a druhým antibyroktratickým zákonom, ktorý som tu predkladal, stotožnili takmer všetci poslanci napriek politickým spektrom, a keďže, ako som na začiatku povedal, na tomto zákone pracoval v minulosti aj človek, ktorý je jedným z vládnych predstaviteľov, a hlavne preto, že tento zákon naozaj dokopy odstraňuje povinnosť nosenia takmer 2 mil. potvrdení ročne, ktoré občania či podnikatelia nosiť musia, tak verím, že napriek politickým spektrom tento zákon podporíte aj tentokrát. Ďakujem pekne.